CELEX: C2005/019/65
Language: da
Date: 2005-01-22 00:00:00
Title: Sag T-427/04: Sag anlagt den 13. oktober 2004 af Den Franske Republik mod Kommissionen for De Europæiske Fællesskaber

22.1.2005   
            
            
               DA
            
            
               Den Europæiske Unions Tidende
            
            
               C 19/31
            
         Sag anlagt den 13. oktober 2004 af Den Franske Republik mod Kommissionen for De Europæiske Fællesskaber
   (Sag T-427/04)
   (2005/C 19/65)
   Processprog: fransk
   Ved De Europæiske Fællesskabers Ret i Første Instans er der den 13. oktober 2004 anlagt sag mod Kommissionen for De Europæiske Fællesskaber af Den Franske Republik ved Ronny Abraham, Géraud de Bergues og Stéphanie Ramet, befuldmægtigede, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning K(2004) 3061 af 2. august 2004 vedrørende statsstøtte, som Frankrig har tildelt France Télécom, annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Det fastslås i den anfægtede beslutning, at erhvervsskatteordningen for France Télécom, som var gældende fra januar 1994 til december 2002, udgør en statsstøtte, som er uforenelig med fællesmarkedet.
   Til støtte for sine påstande har sagsøgeren for det første gjort gældende, at Kommissionen har foretaget et åbenbart urigtigt skøn og en urigtig retsanvendelse. I denne henseende bestrider sagsøger den analyse, som Kommissionen har foretaget af den erhvervsskatteordning for France Télécom, som var gældende i medfør af lov nr. 90-568 af 2. juli 1990 om de offentlige tjenesteydelser La Poste og France Télécom. Kommissionen har således på den ene side antaget, at den skat, som blev betalt af France Télécom mellem 1991 og 1993, omfattede både skatter og afgifter, hvorimod der udelukkende var tale om skatter, og på den anden side antaget, at to forskellige skatteordninger har været gældende for France Télécom i perioden 1991-2002, hvorimod der var tale om én, samlet skatteordning opdelt i to perioder.
   Sagsøger har ligeledes gjort gældende, at Kommissionen har tilsidesat artikel 15 i forordning nr. 659/1999 om fastlæggelse af regler for anvendelsen af EF-traktatens artikel 93. Kommissionen burde have fastslået, at der var forløbet 10 år mellem tidspunktet, hvor den påståede støtte var blevet tilkendt, dvs. den 2. juli 1990, hvor lov nr. 90-568 endeligt og i sin helhed fastsatte den pågældende skatteordning, og sagsøgtes første anmodning om oplysning af 28. juni 2001.
   Desuden har sagsøger påberåbt en tilsidesættelse af princippet om berettiget forventning, idet det i den anfægtede beslutning kræves, at France Télécom tilbagebetaler støtten, samt en tilsidesættelse af retten til kontradiktion, idet Kommissionen har fastslået, at der foreligger en støtte, uden at give de franske myndigheder mulighed for at fremsætte bemærkninger til en væsentlig del af begrundelsen, nemlig den blandede skat, som blev betalt af France Télécom mellem 1991 og 1993.